Samarqandda qarzdor ota farzandlari voyaga yetguncha bo‘lgan muddatni hisoblab 202 million so‘m aliment to‘ladi

Ma'lum qilinishicha, Fuqarolik ishlari bo‘yicha Jomboy tumanlararo sudining 2021 yil 9 iyundagi qaroriga asosan qarzdor I.N.dan undiruvchi B.R.ga ikki nafar farzandi ta'minoti uchun daromadining ma'lum qismidan aliment undirish belgilangan. Sud qaroriga asosan MIB Bulung‘ur tuman bo‘limi tomonidan ijro ishi yuritilgan.
Mazkur ijro hujjatiga asosan qarzdorning mol-mulklarini aniqlash maqsadida “Sud hujjatlari va boshqa organlar hujjatlarini ijro etish to‘g‘risida”gi Qonunning 21, 87-moddalariga asosan tegishli tashkilotlarga so‘rovnomalar yuborilgan. Olingan ma'lumotlarga asosan qarzdor otaning barcha mol-mulklariga taqiq qo‘yilgan.
Muqim daromadi bo‘lmagan, kam ta'minlangan va ijtimoiy himoyaga muhtoj aholini qo‘llab-quvvatlash kerakligi inobatga olinib, MIB xodimlari qarzdor I.N. bilan suhbat o‘tkazgan. Unga farzandlarini moddiy qo‘llab-quvvatlash har bir otaning burchi ekani tushuntirilgan.
Bunday maslahat va suhbatdan o‘ziga to‘g‘ri xulosa chiqargan qarzdor ota farzandi voyaga yetguniga qadar bo‘lgan muddat uchun hisoblangan 202 million 164 ming so‘mni to‘lab bergan. Shundan so‘ng mazkur sud hujjati undiruvchining arizasi bilan qonunning 40-moddasi 1-bandiga asosan tamomlangan.
Samarqandda mol-mulkiga taqiq qo‘yilgan qarzdor ota farzandlari uchun 189,5 million so‘m aliment to‘ladi
Samarqandda qarzdor ota farzandlari uchun 367 million so‘m aliment to‘ladi